नई दिल्ली. रिजर्व बैंक के फैसले के बाद लगातार दूसरे दिन शेयर बाजार में तेजी देखने को मिली। बैंक, ऑटो, रियल्टी समेत सभी शेयरों में खरीददारी से सेंसेक्स में 499.61 प्वाइंट्स का उछाल आया। वहीं निफ्टी 10,800 के स्तर को पार करने में कामयाब रहा। कारोबार के आखिरी आधे घंटे में ऊपरी स्तर से बाजार में मुनाफावसूली नजर आई। जिससे कारोबार के अंत में सेंसेक्स 284 अंक बढ़कर 35,463 के स्तर पर बंद हुआ। जबकि निफ्टी 84 अंक की उछाल के साथ 10,768 के स्तर पर क्लोज हुआ। आज के कारोबार में बीएसई पर 1950 से ज्यादा स्टॉक्स में बढ़त रही।